b'\n_START_ARTICLE_\nHorns krig\n_START_PARAGRAPH_\nHorns krig kaldes et felttog i 1644 i Sk\xc3\xa5ne, opkaldt efter den svenske \xc3\xb8verstbefalende Gustav Horn. Det var en del af Torstenson-krigen._NEWLINE_Det svenske rigsr\xc3\xa5d besluttede i 1643 at angribe Danmark, og uden krigserkl\xc3\xa6ring angreb svenskerne i en knibtangsman\xc3\xb8vre: Feltmarskal Lennart Torstensson rykkede ind i Jylland og plyndrede store dele af landet, mens Gustav Horn med 11.000 mand invaderede Sk\xc3\xa5nelandene. Trods mange advarsler om invasionen fra Peder Vibe, den danske gesandt i Stockholm, var det danske forsvar ikke forberedt, idet Christian 4. ikke ville tro p\xc3\xa5, at en krig kunne begynde uden en formel krigserkl\xc3\xa6ring._NEWLINE_Svenskerne erobrede Lund, Landskrone, Helsingborg, Laholm og Engelholm. Antallet af regul\xc3\xa6re soldater til forsvar var ringe, men en stor skare friskytter under Bent Mogensen ydede h\xc3\xa5rd modstand. Det lykkedes de st\xc3\xa6rke f\xc3\xa6stninger i Christianstad (nu Kristianstad) og Malm\xc3\xb8 (Malm\xc3\xb8hus) at holde stand.'